Diari Oficial de la Generalitat Valenciana


Sumari del DOGV 5496, del 23-04-2007 (2007/5098)

ACORD de 20 d'abril de 2007, del Consell, pel qual establix la pròrroga del programa d'autoconcertació per a la reducció de la llista d'espera quirúrgica en el sistema sanitari de la Comunitat Valenciana.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5496

Data del DOGV
:   23-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/5098


Data del document
:   20-04-2007

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * horari de treball
    * cirurgia
    * política sanitària
    * medicina concertada
    * salut pública

El Consell, en la reunió del dia 20 d'abril de 2007, va adoptar l'acord següent:  
El Consell, en la reunió del dia 27 de gener de 2006, va adoptar l'acord pel qual establia el programa d'autoconcertació, amb l'objectiu de contribuir a la reducció de la demora mitjana dels pacients en la llista d'espera quirúrgica, i també del nombre de pacients en la llista. Per a això, i sense perjuí d'altres mecanismes establits amb la mateixa finalitat, este acord preveia que els servicis de les institucions sanitàries de l'Agència Valenciana de Salut que complisquen determinats requisits puguen participar en el programa per a la reducció gradual de les demores quirúrgiques, que consistix en la realització d'intervencions fora de la jornada laboral ordinària a pacients propis o d'altres centres pròxims, amb la compensació econòmica consegüent.  
L'apartat cinqué d'este acord establia que el període de vigència s'estendria fins el 31 de desembre de 2006, i que es podria prorrogar després d'avaluar-lo.  
En el marc d'este programa s'ha intervingut, des que es va posar en marxa, més de 10.000 pacients. S'ha contribuït amb això a la consecució de l'objectiu de reducció de demores plantejat per a final de 2006. A més, atés que la selecció dels servicis participants es fa basant-se en l'anàlisi d'un conjunt d'indicadors d'eficiència, és també un mecanisme d'incentivació dels professionals més eficients. L'avaluació del programa d'autoconcertació ha sigut, en conseqüència, molt favorable, per la qual cosa es proposa donar-li continuïtat durant un any més per a mantindre l'efecte en la reducció de les demores i en la incentivació dels professionals.  
Per tot això, amb un informe previ favorable de l'Advocacia General de la Generalitat, i després d'haver sigut consultat en la Mesa Sectorial de Sanitat, d'acord amb el que preveu la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, a proposta del conseller de Sanitat, el Consell  
ACORDA  
Primer  
Prorrogar l'Acord de 27 de gener de 2006, del Consell, pel qual establix el programa d'autoconcertació per a la reducció de la llista d'espera quirúrgica en el sistema sanitari de la Comunitat Valenciana, en el període compres entre l'1 de gener i el 31 de desembre de 2007.  
Segon  
Incrementar en un 2% les retribucions que conté l'annex de l'Acord de 27 de gener de 2006, del Consell.  
Tercer  
Incloure els tècnics especialistes com a possibles components de l'equip quirúrgic, amb una compensació de 117,91 euros per sessió per a l'exercici 2007.  
Quart  
Facultar el conseller de Sanitat per a dictar els actes administratius necessaris per a l'execució del que disposa este acord.  
Cinqué  
Ordenar la publicació d'este acord en el Diari Oficial de la Comunitat Valenciana.  
València, 20 d'abril de 2007  
El vicepresident i secretari del Consell,  
VÍCTOR CAMPOS GUINOT